איך לייצר רעיונות בכוח | Everyday Creativity
מה משותף למיקרוגל, קרני רנטגן וצפון אמריקה?
כולן תגליות שנוצרו או התגלו בטעות. תאונות משמחות. צירוף של אירועים, תקלות וחיבורים שהביאו לתגלית חדשה ומרעננת.
מה לא היינו נותנים כדי להמציא משהו חדש, ועוד בלי להתכוון לזה הא?
ובכן, במקום לחכות למזל, קחו את העניינים לידיים שלכם.
Photo by Roseanna Smith
למקרה שתכננתם להמציא מחדש את הגלגל, תנו לי רגע להוריד אתכם אל הקרקע. עידן ההמצאות הסתיים. אוקיי לא בדיוק. ההאצה הטכנולוגית הביאה לכך שכמעט בכל יום אנחנו שומעים על מוצר, אפליקציה, שירות או פיתוח חדש בתחום כלשהו. אבל צריך לומר את האמת. הרוב שמוחלט של "המצאות" אלו, לא רק שאינן "מהפכניות" ומשנות חיים כדוגמת המצאת החשמל, הטלגרף, נורת החשמל, הרדיו, המנוע או המצלמה, אלא שהן לא באמת "המצאות" במובן ה"גילוי", היצירה הטהורה מתוך האין.
החדשנות היום מגיעה בעיקר מיצירת שילובים חדשים ומעניינים בין דברים קיימים שלכאורה אין קשר ביניהם.
.Photo by Pineapple Supply Co
בואו ניקח לרגע את האייפון כדוגמא. רבים רואים בו כאחת ההמצאות המשמעותית של העשור (פלוס) האחרון, בוודאי מבחינה חברתית. אבל האם מדובר במהפכה טכנולוגית? רחוק מכך. בסופו של דבר מדובר בחיבור בין טכנולוגיות והמצאות קיימות, לכדי יצירה חדשה – המצלמה, הטלפון, האינטרנט, מסך המגע ועוד. כן, מדובר באריזה חדשנית ובוודאי בחוויית משתמש שלא הייתה כדוגמתה, אך ברמה הטכנולוגית (כמעט) ולא היה חידוש אמיתי.
היכולת לייצר חיבורים חדשים היא מומחיות של המוח שלנו. הוא אלוף העולם ביצירת אסוציאציות, מציאת דימיון בין דברים ויצירת קישורים חדשים. נצלו את זה. קחו את התכונה המדהימה הזו כדי לייצר פתרונות חדשים לבעיות, להמציא מוצרים ושירותים חדשים, או סתם לתרגל את שריר היצירתיות.
רוצים לעשות את זה מסודר? הנה טכניקה מובנת שקוראים לה Forced Connections והיא, איך לא, מאלצת אותנו לנסות ולחבר שני דברים שונים לכדי פתרון לבעיה, או יצירת רעיון חדש. איך זה עובד? קחו בעיה מוגדרת (נניח איך אפשר לגייס עובדים חדשים לעסק שלנו?), בוחרים מילה רנדומאלית (נניח חלון) ומשתמשים בה בכוח כדי לפתור את הבעיה (חלון=להציץ דרכו= נקים אתר שמשדר בלייב את ההתרחשות במשרד המגניב שלנו).
ככל שתתרגלו את היכולת לראות הקשרים, אמיתיים או מדומיינים בין דברים, יהיה לכם קל יותר לייצר רעיונות בדרך הזו. אתם יכולים לעשות את האימון הזה בכל יום. זה לוקח בדיוק 5 דקות. תסתכלו מסביב ותתחילו לעשות חיבורים.
צריכים השראה? הנה משחק חדש שהילד שלי (בן 5) המציא מחיבור של שני משחקים שונים של אח שלו הקטן>>
יאללה, תשתוללו, תחברו, תמציאו.
יצרתם רעיונות חדשים משילובים "בלתי אפשריים"? ספרו לי בתגובות!